ประกันสังคมโชว์ ผลตอบแทน3.1%
สปส.โชว์ครึ่งแรกปีนี้ กองทุนประกันสังคมได้ผลตอบแทนกว่า 2.58 หมื่นล้าน โต 3.1%
3 ส.ค. 2559

สปส.โชว์ครึ่งแรกปีนี้ กองทุนประกันสังคมได้ผลตอบแทนกว่า 2.58 หมื่นล้าน โต 3.1%
นายโกวิท สัจจวิเศษ เลขาธิการสำนักงานประกันสังคม (สปส.) เปิดเผยว่า ครึ่งแรกปีนี้ กองทุนประกันสังคม มีเงินลงทุนรวม 1.46 ล้านล้านบาท มีผลตอบแทนที่รับรู้แล้ว 25,828 ล้านบาท เพิ่มขึ้น 2,949 ล้านบาท หรือคิดเป็น 3.1% ซึ่งเป็นผลตอบแทนที่เพิ่มขึ้นจากช่วงเดียวกันปีก่อนที่มีผลตอบแทน 1.86%
สำหรับปี 2558 กองทุนประกันสังคม สามารถบริหารการลงทุนได้ผลตอบแทน 44,894 ล้านบาท คิดเป็น 2.16% และ 3.42% (วัดตามมาตรฐานบัญชี 105 และ 106 ตามลำดับ) แม้จะมีการลดดอกเบี้ยและดัชนีตลาดหุ้นจะปรับลดลงถึง 14% โดยกองทุนชราภาพและสงเคราะห์บุตร ที่คิดเป็น 90% ของเงินกองทุน สามารถบริหารได้ผลตอบแทน 3.56% ใกล้เคียงกับกองทุนบำเหน็จบำนาญข้าราชการ (กบข.) ที่ได้ผลตอบแทน 3.35% โดย สปส.ได้ปรับทิศทางการบริหารการลงทุนเพื่อให้ได้ผลตอบแทนที่เหมาะสม เพียงพอต่อภาระการจ่ายสิทธิประโยชน์ต่างๆ ให้กับผู้ประกันตนในอนาคต
อย่างไรก็ตาม ปี 2558 สปส.จ่ายค่าบริการทางการแพทย์ให้สถานพยาบาล 36,905.04 ล้านบาท คิดเป็นค่าบริการทางการแพทย์ 3,168.82 บาท/ผู้ประกันตน 1 ราย และยังคงพัฒนาปรับเพิ่มสิทธิประโยชน์ด้านการรักษาพยาบาลเพื่อให้สอดคล้องกับความต้องการของผู้ประกันตนและอุบัติการณ์การเกิดโรค
นายโกวิท กล่าวว่า ปี 2559 มีสถานพยาบาลประกันสังคมที่ทำสัญญาทั้งสิ้น 239 แห่ง เมื่อรวมสถานพยาบาลที่เป็นเครือข่ายแล้วจะมีจำนวน 2,564 แห่ง และหลังจากเปิดรับสมัครสถานพยาบาลเอกชนเข้าร่วมโครงการในปี 2560 พบว่า มีสถานพยาบาลเอกชนสมัครเข้าร่วม 81 แห่ง มีเพียง 1 แห่งที่ไม่เข้าร่วม โดยสำนักงานประกันสังคมจัดเตรียมสถานพยาบาลที่มีศักยภาพให้ผู้ประกันตนเลือกสถานพยาบาลตามบัตรรับรองสิทธิใหม่ในปี 2560 ตามความสมัครใจ